Η **Ρούλα Κορομηλά** (Αθήνα, 16 Φεβρουαρίου 1957) είναι Ελληνίδα παρουσιάστρια.

Πρώτα χρόνια
------------

Γεννήθηκε στην Αθήνα και κατάγεται εκ πατρός από τα Αρφαρά Μεσσηνίας και εκ μητρός από τη Χάλκη της Δωδεκανήσου. Ο πατέρας της ήταν στρατιωτικός και πέρασε τα παιδικά της χρόνια από πόλη σε πόλη, ενώ σπούδασε γραμματέας. Έχει δυο αδέλφια, τη Λένα και τον Θανάση.

Σταδιοδρομία
------------

Στα μέσα της δεκαετίας του 1980 προσλήφθηκε ως διοικητική υπάλληλος στην κρατική τηλεόραση. Παρουσίασε την πρωινή εκπομπή *Μια καλημέρα είναι αυτή* με τον Δήμο Μυλωνά.

### Δεκαετία του '90

Το 1991 μεταπήδησε στον νεοσύστατο τότε ΑΝΤ1 παρουσιάζοντας την μακροβιότερη πρωινή ψυχαγωγική εκπομπή, τον Πρωινό Καφέ. Στην ίδια εκπομπή, την παρουσιάστρια διαδέχτηκαν αργότερα η Πόπη Χατζηδημητρίου, η Ελένη Μενεγάκη, η Ελεονώρα Μελέτη, το δίδυμο Κατερίνα Ζαρίφη - Νίκος Μουτσινάς και η Βίκυ Καγιά. Επίσης, το 1992 στον ΑΝΤ1 ξεκίνησε να παρουσιάζει το πρώτο σόου της ελληνικής τηλεόρασης με τον τίτλο *Ciao ANT1*.

Το 1994 διέκοψε το συμβόλαιο της με τον ΑΝΤ1, ξεκινώντας δικαστική διαμάχη με το κανάλι, για να βρει τηλεοπτική στέγη στο Mega. Εκεί παρουσίασε την εκπομπή *Μπράβο*, ένα εβδομαδιαίο (στην αρχή κάθε Σάββατο και μετέπειτα κάθε Κυριακή) σόου, που, με κάποιες μικρές αλλαγές μεταδιδόταν έξι χρόνια στο κανάλι με υψηλές τηλεθεάσεις. Στην εκπομπή εμφανίστηκαν, μεταξύ άλλων, ξένοι σταρ, όπως ο Ρίκι Μάρτιν, η Μαντόνα και ο Έρος Ραματσότι. Πολλές από τις εκπομπές μεταδόθηκαν από το δημαρχείο της Σύρου και τον Λυκαβηττό. Η Ρούλα Κορομηλά και στα δύο σόου δεν περιοριζόταν στον απλό ρόλο της παρουσιάστριας, αφού χόρευε, τραγουδούσε (σε ντουέτα ή μόνη της) και έκανε σκετς.

Στο Mega παρουσίαζε τις απογευματινές εκπομπές *Bravissimo* και *Ε, ναι λοιπόν* ενώ καθιέρωσε και τους τηλεμαραθώνιους για κοινωφελείς σκοπούς. Ένας από τους τηλεμαραθώνιους, που αφορούσε παιδιά με αναπηρίες, μεταδόθηκε το 1996 και διήρκεσε 30 ώρες με τη Ρούλα να παραμένει μπροστά στην κάμερα το μεγαλύτερο διάστημα της μετάδοσης, καταγράφοντας ρεκόρ παρουσίασης για τα ελληνικά δεδομένα. Από τον τηλεμαραθώνιο συγκεντρώθηκαν 650.000.000 δραχμές για την ανέγερση πρότυπου κέντρου αποκατάστασης παιδιών που πάσχουν από εγκεφαλική παράλυση. Για να τιμήσει τη Ρούλα για την προσφορά της η Εταιρία Προστασίας Σπαστικών ονόμασε μία αίθουσα του κέντρου αποκατάστασης *Αίθουσα Ρούλα Κορομηλά*.

### Μετά το 2000

Το 2001 μεταπήδησε στον Alpha παρουσιάζοντας την πρώτη πρωινή εκπομπή του σταθμού με τον τίτλο *Έντεκα και κάτι* που λίγο καιρό αργότερα μετονομάζεται σε *Καλώς τους*, μέχρι το καλοκαίρι του 2004. Παράλληλα κατά διαστήματα έκανε εκπομπές στη βραδινή ζώνη, όπως την *...Στη Ρούλα*, παρουσιάζοντας έκτακτες συνεντεύξεις - πορτρέτα με προσωπικότητες όπως η Χάρις Αλεξίου, ο Νίκος Καρβέλας, ο Σταμάτης Σπανουδάκης και ο Σάκης Ρουβάς.

Τη σεζόν 2004-2005 παίρνει μεταγραφή για το Star όπου ανέλαβε για ένα έτος την παρουσίαση πρωινής εκπομπής με τίτλο *Όλε*.

Απείχε για ένα χρόνο από την τηλεόραση και επέστρεψε στον Alpha αναλαμβάνοντας διοικητική θέση στον σταθμό, ως υπεύθυνη ψυχαγωγικών προγραμμάτων, ενώ παρουσίαζε και την εκπομπή *Τρεις Ευχές* το 2006 που μετονομάστηκε σε *Ζωή σαν Όνειρο*. Το 2007 συμμετείχε στο talent show *TV Stars: Παρουσιάστε Live*, ως καθοδηγήτρια των παικτών του show, ενώ από το 2007 μέχρι τα τέλη του 2012 κατείχε διοικητική θέση στον Alpha, ως σύμβουλος προγράμματος. Μετά από αποχή τριών χρόνων από την τηλεοπτική επικαιρότητα αλλά και από κάθε δημόσια εμφάνιση, λόγω σοβαρού προβλήματος υγείας, στις 26 Απριλίου 2010, επέστρεψε μπροστά στους τηλεοπτικούς δέκτες, αναλαμβάνοντας την παρουσίαση του talent show *Greek Idol*. Η πρεμιέρα του show και η επιστροφή της Ρούλας σημείωσαν υψηλή τηλεθέαση. Στις 3 Οκτωβρίου 2010 ανέλαβε την παρουσίαση του Big Brother και την άνοιξη του 2011 παρουσίασε και τον δεύτερο κύκλο του *Greek Idol*. Στις αρχές του 2013 έλυσε κοινή συναινέσει τη συνεργασία της με τον Alpha.

Στις 2 Απριλίου του 2014, επέστρεψε στο Mega, στην κριτική επιτροπή του show *Just the 2 Of Us*.

Στις 16 Απριλίου 2016, επανέφερε το σόου με τίτλο *ΜΠΡΑΒΟ ΡΟΥΛΑ* στον τηλεοπτικό σταθμό Epsilon. Η συνεργασία της με το κανάλι έληξε στις 20 Ιουνίου, λίγο πριν μεταδοθεί η τελευταία εκπομπή από τη Σύρο, μετά από απόφαση της παρουσιάστριας λόγω πιθανών οικονομικών διαφορών και κακής συνεργασίας με τη διοίκηση του σταθμού.

Στο Mega επέστρεψε το 2022 για την παρουσίαση της μουσικής εκπομπής *Σπίτι με το Mega*.

Προσωπική ζωή
-------------

Ο Πάνος Μιχαλόπουλος υπήρξε ο πρώτος της σύζυγος, με τον οποίο γνωρίστηκε το 1981, παντρεύτηκε το 1988 και πήρε διαζύγιο δύο χρόνια αργότερα. Το 2000 παντρεύτηκε τον μπασκετμπολίστα Νάσο Γαλακτερό, με τον οποίο χώρισαν εφτά χρόνια αργότερα. Γνωστή είναι η σχέση της με τον Ιταλό τηλεσκηνοθέτη Στέφανο Σαρτίνι, η οποία διήρκεσε έξι χρόνια.

Έχει τιμηθεί με πολλά τηλεοπτικά βραβεία και είναι γνωστή ως η *εθνική τηλεπαρουσιάστρια*.

Παραπομπές
----------

1. ↑  www.athensmagazine.gr/article/stars-tv/47081-brhkame-to-paidiko-album-ths-roylas-koromhla-kai-sas-to-paroy.
2. ↑  www.gossip-tv.gr/media-tv/video/755012/spiti-me-to-mega-h-lamperi-premiera-kai-i-epistrofi-tis-roylas-koromila-ta-prota-logia-tis. Ανακτήθηκε στις 3  Μαΐου 2023.
3. 1 2 3 4  «Βρήκαμε το ΠΑΙΔΙΚΟ ALBUM της ΡΟΥΛΑΣ ΚΟΡΟΜΗΛΑ και σας το παρουσιάζουμε! (ΣΠΑΝΙΕΣ PHOTOS)». Athens Magazine. 1 Αυγούστου 2013. Ανακτήθηκε στις 22 Μαΐου 2016.
4. ↑  «Ο γάμος του Μιχαλόπουλου από Μικρομάνη Μεσσηνίας & της Ρούλας από το Αρφαρά... (photos)». *Sportstonoto*. 7 Σεπτεμβρίου 2019. Ανακτήθηκε στις 22 Σεπτεμβρίου 2022.
5. ↑  «Ρούλα Κορομηλά: Οι Κυριακές που περνούσε με τα παιδιά της "Κιβωτού", η βοήθεια και η αίθουσα σε ίδρυμα με τ' όνομά της!». *TLIFE*. 25 Νοεμβρίου 2016. Ανακτήθηκε στις 13 Δεκεμβρίου 2019.
6. ↑   *ΧΑΡΙΣ ΑΛΕΞΙΟΥ ΣΤΗ ΡΟΥΛΑ*, ανακτήθηκε στις 2019-12-13
7. ↑  Παχούμη, Χρύσα (22 Μαΐου 2010). «Η Ρούλα Κορομηλά παίρνει τη ρεβάνς!». Sigma Live. Ανακτήθηκε στις 22 Μαΐου 2016.
8. ↑  «Greek Idol - Αναλυτικά τα νούμερα τηλεθέασης της μεγάλης πρεμιέρας». *www.yupiii.gr*. Ανακτήθηκε στις 13 Δεκεμβρίου 2019.
9. ↑  «Alpha: ποιος αποχώρησε ξαφνικά». Φήμες. 25 Ιανουαρίου 2013. Ανακτήθηκε στις 22 Μαΐου 2016.
10. ↑  «Just the two of us». *megatv.com*. 2014-04-13. Αρχειοθετήθηκε από το πρωτότυπο στις 2014-04-13.. Ανακτήθηκε στις 2014-04-08.
11. ↑  Χρήστου, Παύλος (16 Απριλίου 2016). ««Bravo Ρούλα»: Η φαντασμαγορική πρεμιέρα της Κορομηλά, η έκπληξη του Ρουβά και η συγκίνηση on air!». People Greece. Αρχειοθετήθηκε από το πρωτότυπο στις 22 Μαΐου 2016. Ανακτήθηκε στις 22 Μαΐου 2016.
12. ↑  «Bravo Ρούλα: Αποχώρησε η Ρούλα Κορομηλά από το Epsilon-Ο λόγος και όλες οι λεπτομέρειες». People Greece. 20 Ιουνίου 2016. Αρχειοθετήθηκε από το πρωτότυπο στις 23 Ιουνίου 2016. Ανακτήθηκε στις 20 Ιουνίου 2016.
13. ↑  «Πάνος Μιχαλόπουλος: Το «καρφί» για την πρώην σύζυγό του, Ρούλα Κορομηλά». Πρώτο Θέμα. 21 Μαΐου 2016. Ανακτήθηκε στις 22 Μαΐου 2016.
14. ↑  Μαστρογιάννης, Τάσος (4 Ιανουαρίου 2011). «Κορομηλά-Γαλακτερός - Η αλήθεια για το διαζύγιό τους». Yupiii. Ανακτήθηκε στις 22 Μαΐου 2016.
15. ↑  «Ο ΕΡΩΤΑΣ χρόνια δεν κοιτά! Ποια είναι τα ΖΕΥΓΑΡΙΑ με ΔΙΑΦΟΡΑ ΗΛΙΚΙΑΣ ή και… ΕΜΦΑΝΙΣΗΣ;». You Weekly. 14 Απριλίου 2014. Ανακτήθηκε στις 22 Μαΐου 2016.
16. ↑  Πουλόπουλος, Γιάννης (2 Ιουνίου 2015). «Μόνο εδώ: Βρήκαμε τη Ρούλα Κορομηλά, πριν από 17 χρόνια, να αποκαλύπτει αν την απάτησε ο Στέφανο Σαρτίνι». Mary Mary. Αρχειοθετήθηκε από το πρωτότυπο στις 16 Μαΐου 2021. Ανακτήθηκε στις 22 Μαΐου 2016.